b'\n_START_ARTICLE_\nHarald von Bosse\n_START_PARAGRAPH_\nHarald Julius von Bosse (ven. \xd0\x93\xd0\xb0\xd1\x80\xd0\xb0\xd0\xbb\xd1\x8c\xd0\xb4 \xd0\x90\xd0\xbd\xd0\xb4\xd1\x80\xd0\xb5\xd0\xb5\xd0\xb2\xd0\xb8\xd1\x87 \xd0\x91\xd0\xbe\xd1\x81\xd1\x81\xd0\xb5, Garald Andrejevit\xc5\xa1 Bosse; 29. syyskuuta (J: 17. syyskuuta) 1812 Pietari, Ven\xc3\xa4j\xc3\xa4 \xe2\x80\x93 10. maaliskuuta 1894 Dresden, Saksa) oli pietarinsaksalainen arkkitehti, joka suunnitteli asuintaloja, palatseja ja kirkkoja. H\xc3\xa4nen arkkitehtuurinsa edustaa kertaustyylej\xc3\xa4._NEWLINE_Bossen suku oli alkujaan Riian baltiansaksalaisia ja h\xc3\xa4nen is\xc3\xa4ns\xc3\xa4 Ernst Gotthilf Bosse oli taidemaalari. Bosse kouluttautui arkkitehdiksi vuosina 1828\xe2\x80\x931831 Darmstadtissa Saksassa Georg Mollerin johdolla, ja palasi sitten Pietariin, jossa h\xc3\xa4n oli aluksi Aleksandr Brjullovin avustajana. Pietarin taideakatemia my\xc3\xb6nsi h\xc3\xa4nelle vapaan taiteilijan arvon vuonna 1832 ja h\xc3\xa4net kutsuttiin akatemian j\xc3\xa4seneksi 1839 sek\xc3\xa4 sen professoriksi 1854. Bosse oli vuodesta 1858 keisarillisen hovin arkkitehtina. H\xc3\xa4n vet\xc3\xa4ytyi vuonna 1863 terveyssyist\xc3\xa4 viett\xc3\xa4m\xc3\xa4\xc3\xa4n el\xc3\xa4kep\xc3\xa4ivi\xc3\xa4 Dresdeniin Saksaan. Bosse sai todellisen valtioneuvoksen arvonimen vuonna 1863 ja h\xc3\xa4net aateloitiin vuonna 1865. H\xc3\xa4n teki my\xc3\xb6s taidek\xc3\xa4sit\xc3\xb6it\xc3\xa4, taidegrafiikkaa ja vesiv\xc3\xa4rimaalauksia._NEWLINE_Bosse suunnitteli lukuisia palatseja ja asuintaloja. H\xc3\xa4n yhdisteli taitavasti eri tyylisuuntia kuten uusrenessanssia ja uusbarokkia. Bossen p\xc3\xa4\xc3\xa4ty\xc3\xb6n\xc3\xa4 pidet\xc3\xa4\xc3\xa4n py\xc3\xb6r\xc3\xb6kaarityylist\xc3\xa4 Riian p\xc3\xb6rssitaloa. Pietarissa h\xc3\xa4nen t\xc3\xb6it\xc3\xa4\xc3\xa4n ovat muun muassa Pa\xc5\xa1kovin talo Kutuzovin rantakadulla (1843), Kitnerin talon muutosty\xc3\xb6t Iisakin aukiolla (1847\xe2\x80\x931848), h\xc3\xa4nen oma kotitalonsa Vasilinsaarella (1847\xe2\x80\x931849), ruhtinas Kot\xc5\xa1ubein uusrenessanssityylinen talo (1853\xe2\x80\x931857) ja ruhtinatar Buturlinan uusbarokkityylinen talo (1857\xe2\x80\x931860) T\xc5\xa1aikovskogo-kadulla, Aleksandrinski-teatterin edustalla ollut kasvihuone (1860) sek\xc3\xa4 sittemmin purettu saksalainen reformoitu kirkko Moikan rantakadulla (yhdess\xc3\xa4 David Grimmin kanssa, 1862\xe2\x80\x931865). Bosse suunnitteli uusrokokootyylisi\xc3\xa4 sisustuksia keisarillisiin Talvipalatsiin, Oranienbaumin palatsiin ja Mihailovskin palatsiin sek\xc3\xa4 kes\xc3\xa4asunnot Znamenkan suuriruhtinas Nikolai Nikolajevit\xc5\xa1ille ja Mihailovkan suuriruhtinas Mihail Nikolajevit\xc5\xa1ille. H\xc3\xa4n on suunnitellut my\xc3\xb6s uusgoottilaisen Helsingin saksalaisen kirkon (1864) yhdess\xc3\xa4 C. J. von Heidekenin kanssa, tosin sen ulkon\xc3\xa4k\xc3\xb6\xc3\xa4 muutettiin 1800-luvun lopulla Josef Stenb\xc3\xa4ckin suunnitelmien pohjalta. Bosse osallistui my\xc3\xb6s Helsingin Ritarihuoneen suunnittelukilpailuun ja piirsi rakennuksia Pietarin suomalaiselle seurakunnalle. El\xc3\xa4kep\xc3\xa4ivill\xc3\xa4\xc3\xa4n Bosse suunnitteli Dresdeniin Ihmevuoren Pyh\xc3\xa4n Simeonin ortodoksikirkon (1872\xe2\x80\x931874) ja reformoidun kirkon (1892\xe2\x80\x931894)._NEWLINE_Bosse on haudattu Dresdenin Trinitatisfriedhof-hautausmaalle.'